ยูโอบีชู4กองเจาะตลาดปีนี้รับลูกค้าแบงก์
บลจ.ยูโอบี เสนอ 4 กองทุนสู้แบงก์ดูดเงินฝาก รองรับลดการคุ้มครองเงินฝากปีนี้
23 ม.ค. 2555

บลจ.ยูโอบี เสนอ 4 กองทุนสู้แบงก์ดูดเงินฝาก รองรับลดการคุ้มครองเงินฝากปีนี้
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า ในปี 2555 บริษัทจะนำเสนอ 4 กองทุน เพื่อเป็นทางเลือกให้แก่นักลงทุน รองรับวงเงินคุ้มครองเงินฝากที่ลดลงเหลือ 1 ล้านบาทในปีนี้ ซึ่งทำให้ธนาคารพาณิชย์จะยังคงระดมเงินฝากอย่างต่อเนื่องและอาจทำให้แนวโน้มอุตสาหกรรมกองทุนรวมทรงตัว
สำหรับ 4 กองทุน ได้แก่ 1.กองทุนเปิดยูโอบี อินคัม เดลี ซึ่งปีที่ผ่านมาเงินไหลเข้ามาลงทุนเกือบ 1.5 หมื่นล้านบาท เนื่องจากกองทุนเปิดซื้อขายทุกวันทำการ ลงทุนตราสารหนี้เอกชนคุณภาพดีและพันธบัตร ผลตอบแทนย้อนหลัง 3 เดือนอยู่ที่ 3.19% และ 6 เดือนย้อนหลัง 3.14% ตั้งแต่จัดตั้งกองทุนวันที่ 2 ก.พ. 2554 อยู่ที่ 2.75% และปีนี้ให้ผลตอบแทน 2.94%
2.กองทุนเปิดยูโอบี สมาร์ทฟันด์ ดิวิเดนด์ โฟกัส อิควิตี้ ซึ่งเน้นลงทุนหุ้นปันผลดี ปีที่ผ่านมาให้ผลตอบแทน 14% ซึ่งในปีนี้มองดัชนีหุ้นมีโอกาสขึ้นไปที่ 1,200 จุด
3.กองทุนเปิด ยูโอบี สมาร์ท โกลบอล บอนด์ ฟันด์ ลงทุนบอนด์ทั่วโลกผ่านกองทุนเทมเพิลตันและ 4.กองทุนทองคำ ซึ่งปัจจุบันมี 1 กองทุนที่ไม่ได้ป้องกันความเสี่ยงจากอัตราแลกเปลี่ยน โดยปีนี้จะออกกองทุนและป้องกันความเสี่ยงอัตราแลกเปลี่ยนสำหรับผู้ที่ต้องการหาผลตอบแทนที่อิงจากความเคลื่อนไหวของราคาทองเท่านั้น
อย่างไรก็ตาม กองทุนรวมอสังหาริมทรัพย์จะเป็นอีกทางเลือกหนึ่ง โดยระหว่างวันที่ 23 ม.ค.–3 ก.พ. 2555 บริษัทเสนอขายกองทุนรวมอสังหาริมทรัพย์ ยูโอบี ฟรีโฮลด์ เอท ทองหล่อ (UOB8TF) ลงทุนส่วนของร้านค้าปลีกและเซอร์วิส อพาร์ตเมนต์ในอาคารดิเอท ทองหล่อ เรสซิเดนซ์เซส มูลค่าโครงการ 2,370 ล้านบาท